Stori 93: Jisas i Givim Kakae Long Plante Man
WAN nogud samting i jes hapen. Oli kilim Jon Baptaes i ded. Woman blong king, nem blong hem Herodias, hem i no laekem Jon. Ale, hem i wokem wan plan blong pulum king blong talem long ol man blong hem se oli mas katemaot hed blong Jon.
Nius ya i mekem Jisas i harem nogud tumas. Ale, hem i wokbaot i go long wan ples we i no gat man long hem. Be ol man oli biaen long hem. Taem Jisas i luk bigfala hip blong ol man ya, hem i sore long olgeta. Ale, hem i tijim olgeta long saed blong kingdom blong God, mo hem i mekem ol sikman oli kamgud bakegen.
Long sapa ya, ol disaepol blong Jisas oli kam long hem mo oli talem se: ‘Ples ya i wan trabol ples, mo i no longtaem bambae i tudak. I gud yu sanemaot ol man ya, blong oli save go long ol vilej blong pem kakae blong olgeta.’
Jisas i talem se: ‘No, oli save stap. I gud yufala nomo i givim kakae long olgeta.’ Jisas i askem long Filip se: ‘?Bambae yumi save pem bred wea, blong ol man ya oli save kakae?’
Filip i talem se: ‘!Ei! Bambae yumi nidim bigfala mane blong pem kakae we i naf blong olgeta evriwan ya oli save kakae smosmol nomo.’ Nao Andru i talem long Jisas se: ‘Yang boe ya we i stap karem kakae blong yumi, hem i gat faef bred mo tu fis. Be bambae i no naf nating long olgeta man ya.’
Jisas i talem se: ‘Yufala i mekem olgeta ya oli sidaon long gras.’ Nao Jisas i talem tangkiu long God, mo i brekem bred ya long ol pis. Nao ol disaepol oli givimaot bred ya long olgeta evriwan. Oli mekem olsem long fis tu. I gat 5,000 man long ples ya, wetem plante taosen woman mo pikinini. Olgeta evriwan oli kakae olsem oli wantem. !Nao ol disaepol oli go pikimap ol haf kakae we i stap, mo oli fulumap long 12 bigfala basket, we oli fulapgud!
Nao Jisas i talem long ol disaepol blong hem blong oli klaem long wan bot, oli gokros long Bigfala Lugun blong Galili. Nao i kam tudak, mo i gat wan bigfala win i blu, we i mekem wota long lugun ya i raf we i raf, nao ol wef oli saksakem bot blong olgeta i go olbaot. Ol disaepol oli fraet tumas. Be, long medel naet, oli luk wan narakaen samting. Wan man i stap wokbaot antap long wota, i stap kam klosap long bot blong olgeta. Oli fraet tumas mo oli kraeaot, from we oli no save wanem samting oli stap lukluk.
Jisas i talem long olgeta se: ‘!Mi nomo ya! Yufala i no fraet.’ Be oli no savegud yet se Jisas. Ale, Pita i talem se: ‘?Masta, i tru, yu ya? Sipos i olsem, yu talem long mi blong mi wokbaot antap long wota, mi kam long yu.’ Jisas i talem se: ‘!Yu kam!’ Mo Pita i aot long bot, i stat wokbaot antap long wota. Be taem hem i harem we win ya i strong, hem i fraet, nao i stat draon, be Jisas i sevem hem.
Long wan narafala taem bakegen, Jisas i givim kakae long plante taosen man. Long taem ya, hem i gat seven bred mo sam smol fis nomo. Mo bakegen, i gat plante kakae blong olgeta man. ?Yu yu ting se fasin blong Jisas blong lukaotgud long ol man i gud tumas? !Taem hem i rul olsem king we God i putumap, bambae yumi no moa trabol from wan samting!
Matiu 14:1-32; 15:29-38; Jon 6:1-21.
Ol Kwestin
- ?Wanem nogud samting i hapen long Jon Baptaes? ?Nius ya i mekem Jisas i harem olsem wanem?
- ?Jisas i mekem wanem blong givim kakae long plante man we oli biaen long hem? ?Hamas kakae i stap?
- ?From wanem ol disaepol oli fraet long naet ya? ?Wanem i hapen long Pita?
- ?Olsem wanem Jisas i givim kakae long plante taosen man bakegen?
- ?From wanem bambae i gud tumas taem Jisas i rul antap long wol ya olsem king we God i putumap?
Sam narafala kwestin
- Ridim Matiu 14:1-32.
?Stori long Matiu 14:23-32 i soemaot se Pita i gat wanem fasin?
?Olsem wanem Baebol i soemaot se Pita i kam bigman long tingting blong hem mo i winim fasin ya blong no tingting gud bifo we hem i mekem samting? (Mat. 14:27-30; Jon 18:10; 21:7; Wok 2:14, 37-40; 1 Pita 5:6, 10)
- Ridim Matiu 15:29-38.
?Olsem wanem Jisas i soem tangkiu from ol samting we Papa blong hem i givim? (Mat. 15:37; Jon 6:12; Kol. 3:15)
- Ridim Jon 6:1-21.
?Olsem wanem ol Kristin tede oli save folem fasin blong Jisas long saed blong gavman? (Jon 6:15; Mat. 22:21; Rom 12:2; 13:1-4)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn ibo_Latn tpi_Latn tpi_Latn tpi_Latn tpi_Latn tpi_Latn tpi_Latn szl_Latn ibo_Latn tpi_Latn tpi_Latn ibo_Latn tpi_Latn tpi_Latn tpi_Latn